Mii de români care criticaseră decizia unei obscure reviste bucureştene de a publica un pictorial sexy din Costa Rica cu infractoarea fugară Elena Udrea şi-au retras comentariile în această dimineaţă, când redactorul şef al publicaţiei a făcut o ameninţare dură: “Putea să fie un pictorial sexy din Berlin, cu politologul Alina Mungiu Pippidi. Îl avem pregătit de luni de zile, vreţi să-l vedeţi?”

Liniştea s-a aşternut în sală, iar cetăţenii veniţi să protesteze s-au retras discret, mulţi dintre ei alegând să rămână încuiaţi în case toată ziua şi să se gândească bine la ce cutie a Pandorei riscau să deschidă.

“Sunt încă un pic tulburat că presa a decăzut în asemenea hal, dar probabil că ar trebui s-o apreciem şi aşa”, spune Decebal Popescu, cititor. “N-o să mai cumpăr niciodată revista, dar n-o să mă vedeţi nici făcând scandal, că cine ştie ce nenorocire s-ar putea întâmpla. Eu am o vârstă, am trecut prin multe, dar mi-e frică pentru copiii mei.”

